1Cilakano kota Yérusalém iya riteppué mézbana Allataala! Cilakano kota onronna Daud makkéma! Leppessanni taut-taungngé sisullé sibawa ramé-raména.
2Iyakiya Allataala papoléngengngi matu abala ri yasé’na kotaéro, angkanna maddararing sibawa maddaréké. Sininna kotaé maddupa mézbai iya pennoé dara.
3Nagasai matu Allataala iyaro kotaé sibawa keppungngi polé risininna sulapa’na.
4Yérusalém pada-padai bombo’cilla iya makkuragaé untu’ mapparéngkalingangngi saddanna polé ri laleng tanaé, sadda iya dé’é namanessa polé ri laleng awué.
5Iyakiya sininna tau laing iya mabecco’éro teddéngngi matu pada-pada awué iyaré’ga awangngé nairi anging. Tappa dé’ nasenna-sennai.
6PUWANG Iya Pommakuwasaé paleppe’i matu iyaro kotaé nasibawang anginraja sibawa mpéwang tana iya maseroé. Papoléi matu anginraja sibawa api iya majjallo’é.
7Nainappa sininna pasukang laing iya gasaéngngi Yérusalém, kota mézbana Allataala, sininna iya makkeppungngé sibawa gasaéngngi iyaro kotaé, teddéngngi matu pada-pada nippié ri wennié.
8Bangsa-bangsa iya maddeppungengngé untu’ gasai Yérusalém pada-padai matu tau alupureng iya mannippié mattengngang manré, nanaoto sibawa babuwa iya lobbangngé, iyaré’ga pada-pada tau adekkang iya mannippié mattengngang ménung, nanaoto sibawa tigaro marakko.
9Atteruno hérang sibawa tongkoi matammu pada-pada tau butaé! Jajino mabo’, iyakiya aja’ nasaba ménung uwai anggoro. Joppano tassulus-sulung, iyakiya tenniya nasaba ménung ara’.
10PUWANGNGE mébbuko cakkaruddu sibawa memme matinro. Natongkoi matanna sining nabié sibawa bombo’i rupanna sining pakkitaé.
11Bettuwanna tungke pakkitangngé tassubbui matu ri alému, pada-pada bobbo iya riségélé’é. Rékko iyaro bobbo’é ritiwii ri séddié tau iya weddingngé mabbaca kuwammengngi nabacangekko, makkedai matu makkedaé dé’ nawedding, nasaba iyaro bobbo’é riségélé’i.
12Rékko ritiwii lao ri tau iya buta hurupu’é, mappébaliwi matu makkedaé dé’ naulléi mabbaca.
13Makkedai PUWANGNGE, "Iyaro sining tauwé nasompaka banna sibawa ada-ada, iyakiya atinna mennang mabélai polé ri Iyya. Agamana mennang banna peraturang tolino iya naapala’é.
14Rimakkuwannanaro maélo-Ka patassélengngi sibawa pakkunru makkolik-koling. Tau iya mapanré mancaji madonggoi matu, sibawa sininna amaccanna mennang dé’ nakkéguna matu."
15Cilakano tau iya makkuragaé subbui rancanana polé ri PUWANGNGE! Tinda’i mennang sibawa mammekko-mekko, sibawa masengngi dé’ muwi séddi tau mitai iyaré’ga missengngi aga iya napogau’é mennang.
16Napasibalékeng manengngi mennang. Kéga lebbi penting, pakkébu oringngé iyaré’ga tana litaé? Naulléga iya riyébbué makkeda lao ri pakkébbuna, "Tenniya iko mébbuka"? Iyaré’ga naulléga iyaro barangngé makkeda lao ri aléna, "Dé’ aga-aga mullé"?
17Engka warékkada makkeda, "Dé’na namaitta ale’é namancaji dare sibawa dare’é lisu mancaji ale’."
18Ri wettuéro tau mataru-tarué naulléi matu méngkalingai ada-ada polé riséddié bobbo iya ribacaé, sibawa tau buta iya tuwoé onna ri laleng apettangengngé naulléi matu makkita.
19Sining tau kasiyasié sibawa matunaé lisui paimeng péneddingiwi asennangeng iya nabbéréyangngé Allataala mapaccinna Israélié.
20Iyanaro paccappurenna sining tau iya tenre’éngngi tau laingngé sibawa pakatunai Allataala. Napabbinasai matu Allataala sininna tau madosaé,
21tau iya pojiyéngngi mappétenna, tau iya pésangkaiyéngngi tau majaé rihukkung, sibawa tau iya pallebbangngé curita-curita bellé kuwammengngi dé’ nalolongeng adélékeng tau malempué.
22Rimakkuwannanaro PUWANGNGE, Allataalana Israélié iya paleppe’éngngi Abraham, makkedai makkekkuwangngé, "Bangsa-Ku, dé’na naripakatunako sibawa rupammu dé’na namakawiya nasaba masiri.
23Saba’ rékko muwitai ana’-ana’mu iya Uwéréngngékko, muwangakuiwi matu makkedaé Iyya’na ritu Allataala mapaccinna Israélié. Mupakalebbi-Ka matu sibawa métauko lao ri Iyya.
24Maggurui matu tau madonggoé majeppuiwi sibawa tau iya tuli mannoko-noko’é masennangngi matu ripagguru."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn